**ใบสมัครขอใช้บริการรับชำระเงินผ่านบริการของแอร์เพย์**

|  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- |
| **รายละเอียดข้อมูลผู้ขอใช้บริการและประเภทบริการ****ข้อมูลผู้ขอใช้บริการ**[ ] นิติบุคคล [ ] บุคคลธรรมดา [ ] อื่นๆ (โปรดระบุ) เลขบัตรประจำตัวประชาชน/เลขประจำตัวผู้เสียภาษีของผู้ขอใช้บริการ □□□□□□□□□□□□□**ชื่อจดทะเบียนประกอบธุรกิจ (ชื่อบริษัท/ชื่อห้างหุ้นส่วน/ชื่อสมาคม/ชื่อมูลนิธิ/ชื่อบุคคล/คณะบุคคล)**  **ชื่อผู้ขอใช้บริการ/ชื่อทางการค้า**  **เว็บไซต์ของผู้ขอใช้บริการ (URL)** **ประเภทธุรกิจ** **สินค้า/บริการที่ผู้ขอใช้บริการจำหน่าย** ชื่อผู้ประสานงานของผู้ขอใช้บริการ โทรศัพท์เคลื่อนที่ □□□□□□□□□□E-Mail Address **ที่อยู่สำหรับติดต่อผู้ขอใช้บริการ**ที่ตั้งอยู่เลขที่ หมู่ อาคาร/ตึก .ชั้น ห้อง ตรอก/ซอย ถนน ตำบล/แขวง อำเภอ/เขต จังหวัด รหัสไปรษณีย์ □□□□□ หมายเลขโทรศัพท์เคลื่อนที่ติดต่อได้และใช้สำหรับรับข้อมูลข่าวสาร □□□□□□□□□□

|  |
| --- |
| **บัญชีเงินฝากที่ให้แอร์เพย์นำเงินรายการรับชำระค่าสินค้า/บริการเข้าบัญชี**[ ] ธนาคาร สาขา  ประเภทบัญชี □ ออมทรัพย์ □ กระแสรายวัน  เลขที่บัญชี □ □ □ - □ - □ □ □ □ □ - □ ชื่อบัญชี \*\*\*หมายเหตุ กรณีบุคคลธรรมดา ผู้ขอใช้บริการจะต้องมีชื่อเป็นเจ้าของบัญชีเงินฝาก กรณีนิติบุคคลจะต้องระบุบัญชีนิติบุคคลของ ผู้ขอใช้บริการเท่านั้น[ ] บัญชีกระเป๋าเงินอิเล็กทรอนิกส์แอร์เพย์ (AirPay e-wallet) หมายเลขโทรศัพท์  |

**รอบระยะเวลาโอนเงินค่าสินค้า/บริการ (Settlement Cycle)** [ ] ทุกๆ หนึ่งสัปดาห์ ในวันจันทร์ (สำหรับรอบรับชำระเงินตั้งแต่วันอาทิตย์ถึงวันเสาร์ก่อนหน้า)[ ] ทุกๆ วันที่ 8 ของเดือนถัดไป[ ] อื่น ๆ **ประเภท/ช่องทางที่ขอใช้บริการ**บริการการรับชำระเงินที่ประสงค์จะขอใช้1. [ ] บริการรับชำระเงินผ่านเครือข่าย (Payment gateway) 1.1 [ ] เชื่อมต่อระบบกับแอปพลิเคชันแอร์เพย์ (AirPay full integration service) 1.2 [ ] ชำระเงินผ่าน AirPay Merchant API บนเว็บไซต์หรือแอปพลิเคชันของผู้ขอใช้บริการ 1.3 [ ] บริการรับชำระเงินผ่านเครื่องทำรายการ ณ จุดขายของผู้ขอใช้บริการ (O2O Payment)2. [ ] บริการรับชำระบิลของผู้ขอใช้บริการผ่านเคาน์เตอร์บริการ (Bill Payment) หรือผ่านระบบของแอร์เพย์**รูปแบบการรับชำระเงิน**1. [ ] การรับชำระเงินผ่านบัตรเครดิต/บัตรเดบิต2. [ ] การรับชำระเงินผ่านบริการหักบัญชีธนาคาร (Direct Debit/GIRO)3. [ ] การรับชำระเงินผ่านกระเป๋าเงินแอร์เพย์ (AirPay wallet) 4. [ ] การรับชำระเงินผ่านทางเคาน์เตอร์5. [ ] การรับชำระเงินผ่านทางกระเป๋าเงินอิเล็กทรอนิกส์ต่างประเทศ (Alipay/Wechat Pay หรือผู้ให้บริการต่างประเทศรายอื่น)**อัตราค่าธรรมเนียมการใช้บริการ**

|  |
| --- |
| **รายละเอียดบริการ** |
| **1. บริการรับชำระเงินผ่านเครือข่าย (Payment gateway)** | **อัตราค่าธรรมเนียม (บาท)****(ต่อยอดขายสินค้า/บริการ)****(ยังไม่รวมภาษีมูลค่าเพิ่ม)** |
| **1.1. การรับชำระเงินโดยการเชื่อมต่อระบบกับแอปพลิเคชันแอร์เพย์ (AirPay full integration service)** |
| * การรับชำระเงินผ่านบัตรเครดิต/บัตรเดบิต
 |  |
| * การรับชำระเงินผ่านบริการหักบัญชีธนาคาร (Direct Debit/GIRO)
 |  |
| * การรับชำระเงินผ่านกระเป๋าเงินแอร์เพย์ (AirPay wallet)
 |  |
| **1.2. ชำระเงินผ่าน AirPay Merchant API บนเว็บไซต์หรือแอปพลิเคชันของผู้ขอใช้บริการ** |
| * การรับชำระเงินผ่านบัตรเครดิต/บัตรเดบิต
 |  |
| * การรับชำระเงินผ่านบริการหักบัญชีธนาคาร (Direct Debit/GIRO)
 |  |
| * การรับชำระเงินผ่านกระเป๋าเงินแอร์เพย์ (AirPay wallet)
 |  |
| **1.3. บริการรับชำระเงินผ่านเครื่องทำรายการ ณ จุดขายของผู้ขอใช้บริการ (O2O Payment)** |
| * การรับชำระเงินผ่านกระเป๋าเงินแอร์เพย์ (AirPay wallet)
 |  |
| * การรับชำระเงินผ่านทางกระเป๋าเงินอิเล็กทรอนิกส์ต่างประเทศ (Alipay/Wechat Pay)
 |  |
| **2. บริการรับชำระบิลของผู้ขอใช้บริการผ่านเคาน์เตอร์บริการ (Bill Payment) หรือผ่านระบบของแอร์เพย์** | **อัตราค่าธรรมเนียม (บาท)****(ต่อหนึ่งรายการ)****(ยังไม่รวมภาษีมูลค่าเพิ่ม)** |
| * การรับชำระเงินผ่านบริการหักบัญชีธนาคาร (Direct Debit/GIRO) (เฉพาะช่องทางแอร์เพย์ แอปพลิเคชัน)
 |  |
| * การรับชำระเงินผ่านกระเป๋าเงินแอร์เพย์ (AirPay wallet) (เฉพาะช่องทางแอร์เพย์ แอปพลิเคชัน)
 |  |
| * การรับชำระเงินผ่านทางเคาน์เตอร์บริการ
 |  |

 |
|  |

ผู้ขอใช้บริการ ขอรับรองว่า รายละเอียดต่างๆ ที่ให้ไว้ในใบสมัครฉบับนี้เป็นไปตามความประสงค์ของผู้ขอใช้บริการทุกประการ และยินยอมชำระค่าธรรมเนียมการใช้บริการ ค่าใช้จ่าย ค่าปรับ (หากมี) ตามอัตราและหลักเกณฑ์ตามที่แอร์เพย์กำหนด โดยผู้ขอใช้บริการได้รับทราบและตกลงยินยอมปฏิบัติตามข้อกำหนดและเงื่อนไขการใช้บริการของแอร์เพย์ที่แนบท้ายใบสมัครฉบับนี้ทุกประการ โดยให้ถือว่าเป็นส่วนหนึ่งของใบสมัครฉบับนี้ด้วย เพื่อเป็นหลักฐาน ผู้ขอใช้บริการจึงขอลงลายมือชื่อและประทับตราสำคัญ (หากมี) ไว้ข้างท้ายนี้

|  |
| --- |
|  ลงลายมือชื่อ \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ผู้ขอใช้บริการ (\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_)\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ตราประทับบริษัท (กรณีนิติบุคคล) วันที่ \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_  |

**ข้อกำหนดและเงื่อนไขการใช้บริการของแอร์เพย์**

**ข้อกำหนดและเงื่อนไขทั่วไป**

**1. นิยามศัพท์**

“**กฎหมายที่เกี่ยวกับการป้องกันและปราบปรามการทุจริต**” หมายถึง พระราชบัญญัติ กฎหมาย ข้อบัญญัติ กฎ ระเบียบ คำสั่ง หรือนโยบายที่เกี่ยวข้องกับการป้องกันและปราบปรามการให้สินบน การป้องกันและปราบปรามการทุจริต (ทั้งในภาครัฐและภาคเอกชน) การป้องกันและปราบปรามการฟอกเงิน การจัดทำบัญชี และการควบคุมภายในที่บังคับใช้กับธุรกิจและการติดต่อของ (1) ตัวแทน (2) บริษัทย่อยของตัวแทน (3) ผู้แทนของตัวแทน และ (4) สมาชิก ผู้ถือหุ้น หุ้นส่วน ของตัวแทน และผู้ถือตราสารทุนหรือตราสารหนี้ที่ออกโดยตัวแทนหรือบริษัทย่อยของตัวแทน และให้รวมถึงกฎหมายในต่างประเทศที่ผู้ขอใช้บริการอาจต้องปฏิบัติตาม ด้วยเหตุว่ามีการประกอบธุรกิจ มีการติดต่อ หรือมีตัวแทนในการประกอบกิจกรรมทางธุรกิจ เช่น พระราชบัญญัติการปฏิบัติต่อการคอร์รัปชั่นของชาวต่างชาติแห่งสหรัฐอเมริกา ค.ศ. 1997 และที่มีการแก้ไขเพิ่มเติม (U.S. Foreign Corrupt Practices Act of 1977) พระราชบัญญัติการติดสินบนแห่งสหราชอาณาจักร ค.ศ. 2010 (UK Bribery Act of 2010) กฎเกณฑ์ในประเทศและกฎหมายระหว่างประเทศที่ประกาศใช้เพื่อดำเนินการให้เป็นไปตามอนุสัญญาว่าด้วยการต่อต้านการรับสินบนของเจ้าหน้าที่หน่วยงานระหว่างประเทศที่เกี่ยวข้องกับการธุรกรรมระหว่างประเทศ (The Convention on Combating Bribery of Foreign Public Officials in International Business Transactions) ซึ่งออกโดยองค์การเพื่อความร่วมมือทางเศรษฐกิจและการพัฒนา (Organization for Economic Co-operation and Development) เมื่อวันที่ 21 พฤศจิกายน ค.ศ. 1997

“**ข้อกำหนด**” หมายถึง ข้อกำหนดและเงื่อนไขการใช้บริการของแอร์เพย์ฉบับนี้ ซึ่งประกอบไปด้วยข้อกำหนดและเงื่อนไขทั่วไป และข้อกำหนดและเงื่อนไขเฉพาะ รวมถึงที่แอร์เพย์จะได้แก้ไขเปลี่ยนแปลงในอนาคต โดยการประกาศผ่านทางเว็บไซต์ของแอร์เพย์ หรือแอปพลิเคชันของแอร์เพย์บนโทรศัพท์เคลื่อนที่ และ/หรือบอกกล่าวไปยังผู้ขอใช้บริการผ่านทางอีเมลล์หรือไปรษณีย์ ซึ่งถือเป็นส่วนหนึ่งของใบสมัครด้วย

“**ข้อมูลลับ**” หมายถึง ข้อมูลใดๆ ซึ่งถูกเปิดเผยไม่ว่าจะด้วยการเขียน ด้วยวาจา หรือด้วยวิธีการอื่นใดโดยแอร์เพย์ หรือโดยบุคคลอื่นในนามของแอร์เพย์ ทั้งนี้ ไม่ว่าจะอยู่ในรูปแบบใดก็ตาม รวมถึง (แต่ไม่จำกัดเพียง) เอกสารต้นฉบับ เอกสารสำเนา ข้อมูลอิเล็กทรอนิกส์ ข้อมูลที่อยู่ในระบบคอมพิวเตอร์ ทั้งเชิงเทคนิค หรือความรู้ความเข้าใจ (know-how) ในเชิงพาณิชย์ ข้อมูลจำเพาะ
การประดิษฐ์ ลูกค้า โอกาสทางการตลาด ขั้นตอน หรือนวัตกรรมใดๆ หรือข้อมูลความลับอื่นใดที่เกี่ยวข้องกับธุรกิจ กิจการ หรือผลิตภัณฑ์ของแอร์เพย์ ซึ่งผู้ขอใช้บริการอาจจะได้รับ

“**เจ้าหน้าที่รัฐ**” หมายถึง เจ้าหน้าที่รัฐ เจ้าหน้าที่ พนักงาน ผู้สมัครเข้าดำรงตำแหน่ง หรือผู้แทนใดๆ หรือบุคคลหรือนิติบุคคลใดๆ
ที่กระทำการโดยใช้อำนาจรัฐเพื่อประโยชน์ของหรือทำหน้าที่แทนหน่วยงานของรัฐ

“**ช่องทางการติดต่อ**” หมายถึง ที่อยู่ หรือ Email Address หรือหมายเลขโทรศัพท์เคลื่อนที่ของผู้ขอใช้บริการที่ระบุในใบสมัคร หรือ ช่องทางการติดต่ออื่นใดที่ผู้ขอใช้บริการตกลงไว้กับแอร์เพย์

“**ตัวแทนของผู้ขอใช้บริการ**” หมายถึงกรรมการ พนักงาน ตัวแทน ลูกจ้าง ผู้แทน ที่ปรึกษา หรือบุคคลหรือนิติบุคคลใดๆ ที่กระทำการเพื่อประโยชน์ของผู้ขอใช้บริการหรือบริษัทย่อยหรือบริษัทร่วมใดๆ

“**ธุรกรรม**” หมายถึง รายการธุรกรรมใดๆ ระหว่างผู้ขอใช้บริการกับลูกค้า โดยใช้บริการของแอร์เพย์ซึ่งรวมถึง (แต่ไม่จำกัดเพียง) การชำระเงินค่าสินค้า/บริการให้แก่ผู้ขอใช้บริการ

“**บุคคล**” หมายถึง บุคคลธรรมดา นิติบุคคล สมาคม ห้างหุ้นส่วน หรือนิติบุคคลใดๆ หรือองค์กรใดๆ

“**บัญชีผู้ขอใช้บริการ**” หมายถึง บัญชีเงินฝากธนาคารหรือบัญชีกระเป๋าเงินอิเล็กทรอนิกส์แอร์เพย์ที่ผู้ขอใช้บริการผูกไว้กับบริการของแอร์เพย์เพื่อรับเงินค่าสินค้า/บริการตามที่ระบุไว้ในใบสมัคร

“**บริการของแอร์เพย์**” หมายถึง บริการของแอร์เพย์ที่ผู้ขอใช้บริการประสงค์ที่จะใช้ตามที่ระบุไว้ในใบสมัครและที่ได้แก้ไขเพิ่มเติมเป็นครั้งคราว

“**ใบสมัคร”** หมายถึง ใบสมัครขอใช้บริการรับชำระเงินผ่านบริการของแอร์เพย์ที่ลงนามโดยผู้ขอใช้บริการ

“**ผู้ให้บริการเครือข่ายการชำระเงินของบัตร**” หมายถึง ผู้ให้บริการเครือข่ายการชำระเงินของบัตรเครดิตและบัตรเดบิตซึ่งทำหน้าที่เป็นตัวกลางในการเชื่อมโยงระบบการชำระเงินด้วยบัตรเครดิตและบัตรเดบิตจากร้านค้าไปยังธนาคารต่างๆ ที่เปิดให้บริการบัตรเครดิตและบัตรเดบิต ซึ่งรวมถึง (แต่ไม่จำกัดเพียง) VISA INTERNATIONAL SERVICE ASSOCIATION, MASTERCARD INTERNATIONAL INCORPORATED, JCB INTERNATIONAL COMPANY LIMITED และ/หรือผู้ให้บริการรายอื่นที่แอร์เพย์จะขยายบริการของแอร์เพย์ให้รองรับได้ในอนาคต

“**ผู้ให้บริการ e-wallet**” หมายถึง แอร์เพย์และผู้ให้บริการ e-wallet รายอื่นๆ ที่ผู้ขอใช้บริการได้ขอใช้เป็นช่องทางในการรับชำระเงิน

“มาตรฐานของเครือข่ายบัตร” หมายถึง มาตรฐานการให้บริการตามที่กำหนดโดยผู้ให้บริการเครือข่ายการชำระเงินของบัตร ที่มีผลบังคับใช้แก่ธนาคารผู้รับ/ออกบัตร ผู้ให้บริการสนับสนุนบริการแก่ผู้รับบัตร ร้านค้าที่รับบัตร บุคคลหรือนิติบุคคลใดๆ ที่ใช้หรือรับบัตรที่ใช้เครื่องหมายการค้าของผู้ให้บริการเครือข่ายการชำระเงินของบัตร

 “**รหัสผ่าน”** หมายถึง รหัสประจำตัว หรือ PIN หรือ Password หรือ Token หรือรหัส One Time Password (OTP) หรือรหัสสำหรับการเข้าใช้บริการของแอร์เพย์ หรือเครื่องมืออื่นใดที่ใช้ในการเข้าใช้บริการของแอร์เพย์ตามข้อกำหนด

“**ลูกค้า**” หมายถึง ลูกค้าของผู้ขอใช้บริการ

“**วันทำการ**” หมายถึง วันใดๆ นอกจากวันเสาร์หรือวันอาทิตย์ ที่ธนาคารแห่งประเทศไทยมิได้ประกาศให้เป็นวันหยุดตามประเพณีของสถาบันการเงิน

“**สินค้า/บริการ**” หมายถึง สินค้าและ/หรือบริการใดๆ ของผู้ขอใช้บริการ ที่ลูกค้าได้สั่งซื้อ ซื้อ หรือรับบริการ และสามารถชำระค่าสินค้าและ/หรือบริการ ได้ผ่านทางบริการของแอร์เพย์

“**หน่วยงานของรัฐ**” หมายถึง (1) รัฐบาลระหว่างประเทศ หรือรัฐบาลของสหพันธรัฐ รัฐ ประเทศ เทศบาล ท้องถิ่น นานาชาติ หรือ ต่างชาติ หรือ นิติบุคคลใดๆ ซึ่งใช้อำนาจทางการบริหาร นิติบัญญัติ ตุลาการ การควบคุมให้เป็นไปตามกฎเกณฑ์ ภาษี หรือ ทางปกครอง หรือนิติบุคคลใดๆ ที่เกี่ยวข้องกับรัฐบาล (2) องค์กรมหาชนระหว่างประเทศ (3) หน่วยงาน แผนก สำนักงาน หรือกรมใดๆ หรือ ส่วนย่อยของหน่วยงานทางการเมืองอื่นของรัฐบาล นิติบุคคล หรือ องค์กรใดๆ ซึ่งระบุไว้ในข้อ (1) หรือ (2) ของคำนิยามนี้ (4) บริษัท ธุรกิจ วิสาหกิจใดๆ หรือ นิติบุคคลอื่นใดซึ่งเป็นเจ้าของโดย ไม่ว่าทั้งหมดหรือบางส่วน หรือถูกควบคุมโดยเจ้าหน้าที่รัฐใดๆ หรือ บุคคลหรือนิติบุคคลใดๆ ซึ่งระบุไว้ในข้อ (1) (2) หรือ (3) ของคำนิยามนี้ หรือ (5) พรรคการเมืองใดๆ

“**แอปพลิเคชันของแอร์เพย์บนโทรศัพท์เคลื่อนที่**” หมายถึง แอปพลิเคชันบนโทรศัพท์เคลื่อนที่ที่ดำเนินการโดยแอร์เพย์ในการให้บริการของแอร์เพย์ และสามารถเข้าถึง และ/หรือดาวน์โหลดได้ผ่านทางช่องทางการจัดจำหน่ายที่แอร์เพย์กำหนด ทั้งนี้ ไม่รวมถึงแอปพลิเคชันบนโทรศัพท์เคลื่อนที่อื่นๆ ที่เชื่อมต่อผ่านทางจุดเชื่อมโยงไฮเปอร์ลิงค์ (Hyperlink) หรือที่อยู่ในความควบคุมของบุคคลอื่นแต่อย่างใด

“**แอร์เพย์**” หมายถึง บริษัท แอร์เพย์ (ประเทศไทย) จำกัด

“**API**” หมายถึง ช่องทางการเชื่อมต่อระหว่างแอร์เพย์กับผู้ขอใช้บริการ เพื่อให้สามารถรับส่งข้อมูลระหว่างกันได้

“**e-wallet**” หมายถึง กระเป๋าเงินอิเล็กทรอนิกส์

**2. รายละเอียดและขอบเขตการใช้บริการของแอร์เพย์**

2.1 ผู้ขอใช้บริการตกลงดำเนินการพัฒนาและดำรงการเชื่อมต่อระบบของผู้ขอใช้บริการให้เข้ากับระบบการรับชำระเงินของแอร์เพย์
ตามรูปแบบและวิธีการที่แอร์เพย์กำหนด ด้วยค่าใช้จ่ายของผู้ขอใช้บริการเอง

2.2 ผู้ขอใช้บริการรับทราบและตกลงให้แอร์เพย์ดำเนินการในการเป็นตัวกลางรับชำระเงินเท่านั้น และแอร์เพย์

(ก) มิได้กระทำการเป็นผู้ขาย ผู้ซื้อ นายหน้า คนกลาง ผู้ค้าปลีก ผู้ทำการประมูล ผู้จัดหาสินค้า ผู้จัดจำหน่าย ผู้ผลิต ตัวแทน หรือร้านค้าให้กับสินค้า/บริการของผู้ขอใช้บริการ ไม่ว่าในกรณีใด ๆ และ

(ข) ไม่รับรองหรือรับประกัน หรือประกันคุณภาพ ความถูกต้อง และ/หรือความถูกต้องตามกฎหมายของสินค้า/บริการของ
ผู้ขอใช้บริการ และแอร์เพย์ไม่รับประกันตัวตนของลูกค้าใดๆ หรือประกันว่าลูกค้าจะทำธุรกรรมจนเสร็จสิ้น

2.3 ผู้ขอใช้บริการรับทราบและตกลงว่าข้อพิพาทใดๆ ที่เกิดขึ้นจากสินค้า/บริการ เป็นกรณีพิพาทระหว่างผู้ขอใช้บริการกับลูกค้าเท่านั้น ธุรกรรมรายการใดๆ ที่เกี่ยวกับสินค้า/บริการจะมีผลผูกพันต่อผู้ขอใช้บริการเท่านั้น แอร์เพย์จะไม่เป็นคู่กรณีของข้อพิพาทใดๆ
ที่เกิดขึ้น เช่น การปฏิบัติตามสัญญา ความรับผิดเกี่ยวกับการจัดส่ง คุณภาพ ปริมาณ หรือการใช้สินค้า/บริการ

2.4 ภายใต้เงื่อนไขของข้อ 2.3 แอร์เพย์มีสิทธิที่จะพิจารณาเป็นรายกรณีเพื่ออำนวยความสะดวกให้แก่ลูกค้า ในการขอรับเงินที่ใช้ชำระ
ค่าสินค้า/บริการคืนจากผู้ขอใช้บริการ โดยลูกค้าจะต้องเป็นผู้รับผิดชอบค่าใช้จ่ายต่างๆ ในการดำเนินการดังกล่าว

**3. หน้าที่ของผู้ขอใช้บริการ**

3.1 ผู้ขอใช้บริการจะต้องเปิดและดำรงไว้ซึ่งบัญชีของผู้ขอใช้บริการ โดยในกรณีที่เป็นบัญชีกระเป๋าเงินอิเล็กทรอนิกส์แอร์เพย์
ผู้ขอใช้บริการจะต้องลงทะเบียนผ่านทางช่องทางที่แอร์เพย์กำหนด

3.2 หากในการเข้าใช้บริการของแอร์เพย์ แอร์เพย์กำหนดให้ต้องใช้รหัสผ่าน ผู้ขอใช้บริการตกลงดังนี้

3.2.1 ผู้ขอใช้บริการมีหน้าที่เก็บรักษารหัสผ่านไว้ในที่ปลอดภัยและถือเป็นความลับเฉพาะตัวของผู้ขอใช้บริการเท่านั้น
การเปิดเผยรหัสผ่านถือเป็นการปฏิบัติผิดข้อกำหนดนี้ หากเกิดความเสียหายประการใดจากการที่ผู้ขอใช้บริการหรือกระทำการใดๆ จนทำให้บุคคลอื่นล่วงรู้ หรือได้รับรหัสผ่าน ผู้ขอใช้บริการจะต้องรับผิดชอบในความเสียหายที่เกิดขึ้นนั้น ทั้งนี้ ผู้ขอใช้บริการสามารถเปลี่ยนแปลงรหัสผ่านได้ด้วยตนเองตลอดเวลา ภายใต้เงื่อนไขที่แอร์เพย์กำหนด

3.2.2 ในกรณีที่รหัสผ่านถูกโจรกรรมหรือถูกระงับเนื่องจากผู้ขอใช้บริการระบุรหัสผ่านไม่ถูกต้องติดต่อกันตามจำนวนครั้งที่
แอร์เพย์กำหนด/ครบกำหนดเวลาที่ต้องเปลี่ยน หรือผู้ขอใช้บริการลืมรหัสผ่าน ผู้ขอใช้บริการสามารถติดต่อแอร์เพย์ที่ ศูนย์บริการข้อมูลลูกค้าของแอร์เพย์ หมายเลข 02 118 9170 ในวันและเวลาทำการของแอร์เพย์ เพื่อดำเนินการตามขั้นตอนที่แอร์เพย์กำหนด

3.2.3 ผู้ขอใช้บริการสามารถอายัดหรือระงับการใช้รหัสผ่าน หรือระงับการใช้บริการของแอร์เพย์ภายใต้ข้อกำหนดนี้ได้ โดยติดต่อแอร์เพย์ที่ศูนย์บริการข้อมูลลูกค้าของแอร์เพย์ หมายเลข 02 118 9170 ในวันและเวลาทำการของแอร์เพย์
เพื่อดำเนินการตามขั้นตอนที่แอร์เพย์กำหนด

3.3 ผู้ขอใช้บริการจะต้องไม่รับชำระเงินเป็นค่าตอบแทนในการขายหรือจัดหาสินค้าประเภทยาสูบ ยา (ไม่ว่าจะเป็นยาที่ต้องใช้ใบรับรองแพทย์ในการสั่งจ่ายหรือไม่ก็ตาม) เนื้อหาหรือบริการที่ลามกอนาจาร การดาวน์โหลดที่ผิดกฎหมาย การพนันผิดกฎหมาย หรือสินค้าหรือบริการที่ละเมิดทรัพย์สินทางปัญญาของบุคคลภายนอก หรือเป็นค่าตอบแทนสำหรับสินค้าหรือบริการอื่นใดที่การเสนอหรือจัดให้มีนั้นขัดต่อศีลธรรมอันดีหรือผิดกฎหมายภายใต้กฎหมายที่เกี่ยวข้อง โดยแอร์เพย์มีสิทธิกำหนดให้สินค้า/บริการใดๆ ของ
ผู้ขอใช้บริการเป็นสินค้าที่ต้องห้ามมิให้รับชำระเงินผ่านบริการของแอร์เพย์ด้วยดุลยพินิจของแอร์เพย์เพียงฝ่ายเดียว

3.4 ผู้ขอใช้บริการต้องให้ความร่วมมือกับแอร์เพย์โดยค่าใช้จ่ายของผู้ขอใช้บริการเอง ในการตรวจสอบธุรกรรมที่ต้องสงสัยว่าเป็นการทำผิดกฎหมาย ฉ้อโกง หรือไม่เหมาะสมที่เกี่ยวข้องกับธุรกรรมใดๆ ที่ทำกับผู้ขอใช้บริการ

3.5 ผู้ขอใช้บริการต้องทำรายการสินค้า/บริการของตนเองให้เป็นปัจจุบันอยู่เสมอ โดยในกรณีที่สินค้า/บริการที่จำหน่ายผ่านช่องทางของผู้ขอใช้บริการมีการเปลี่ยนแปลง ไม่ว่าจะเป็นราคา ปริมาณ หรือมีการจัดทำหรือสิ้นสุดรายการส่งเสริมการขายใดๆ ก็ตาม แอร์เพย์จะถือเอาข้อมูลที่ผู้ขอใช้บริการได้แจ้งต่อแอร์เพย์ในครั้งล่าสุดเป็นสำคัญ ซึ่งผู้ขอใช้บริการตกลงว่าในกรณีที่มีข้อร้องเรียนใด ๆ เกี่ยวกับรายการสินค้า/บริการ ผู้ขอใช้บริการตกลงเป็นผู้จัดการข้อร้องเรียนดังกล่าวกับลูกค้าด้วยตัวเอง และ/หรือรับผิดชอบชดใช้ให้แก่ลูกค้าในกรณีที่เป็นความผิดพลาดของผู้ขอใช้บริการตามข้อนี้

3.6 ผู้ขอใช้บริการตกลงจะให้ข้อมูลแก่แอร์เพย์ตามที่แอร์เพย์ร้องขอทุกเมื่อ เพื่อปฏิบัติตามกฎหมายที่เกี่ยวข้อง รวมถึงข้อมูลเกี่ยวกับธุรกิจของผู้ขอใช้บริการ ผู้ขอใช้บริการต้องแจ้งต่อแอร์เพย์เป็นลายลักษณ์อักษรในกรณีที่มีการเปลี่ยนแปลงใดๆ ในทางธุรกิจ เช่น รูปแบบธุรกิจ ประเภทสินค้าและ/หรือบริการ ที่อยู่ของสำนักงานทุกแห่ง ชื่อทางการค้า ชื่อร้านค้า ชื่อเว็บไซต์ของผู้ขอใช้บริการ หรือวิธีการชำระเงิน เครื่องหมายการค้า โลโก้ สัญลักษณ์ทางการค้า ชื่อบุคคลที่ติดต่อได้ภายในกำหนด 14 วันก่อนที่จะมีการเปลี่ยนแปลง การเปลี่ยนแปลงใดๆ จะสามารถมีผลใช้ได้ก็ต่อเมื่อแอร์เพย์ได้รับทราบและตกลงกับการเปลี่ยนแปลงแล้วเท่านั้น หากผู้ขอใช้บริการไม่ปฏิบัติตาม ผู้ขอใช้บริการจะต้องชดใช้บรรดาค่าเสียหาย ความรับผิด ค่าใช้จ่ายใดๆ (รวมถึงชดใช้ค่าวิชาชีพทางกฎหมายและค่าใช้จ่ายของผู้เชี่ยวชาญอื่นใดเต็มจำนวน) ที่เกิดขึ้นเนื่องจากการที่ผู้ขอใช้บริการไม่แจ้งให้แอร์เพย์ทราบถึงการเปลี่ยนแปลงดังกล่าว

3.7 ผู้ขอใช้บริการจะต้องไม่เก็บค่าบริการในการดำเนินการ ค่าธรรมเนียมเพิ่มเติม หรือเงินเพิ่มเติมใดๆ จากลูกค้าในการทำธุรกรรมแต่ละครั้ง

3.8 ผู้ขอใช้บริการต้องระบุข้อมูลดังต่อไปนี้อย่างชัดเจนบนเว็บไซต์ หรือแอปพลิเคชั่นของผู้ขอใช้บริการบนโทรศัพท์เคลื่อนที่ หรือในสถานประกอบการของผู้ขอใช้บริการ หรือทางช่องทางจัดจำหน่ายอื่นใดของผู้ขอใช้บริการ

(ก) ชื่อบริษัทหรือชื่อร้านค้า

(ข) ราคาสินค้าและ/หรือบริการทั้งหมดที่ผู้ขอใช้บริการจำหน่าย และสกุลเงินของราคาดังกล่าว

(ค) ข้อมูลการติดต่อกับฝ่ายบริการลูกค้า รวมถึงที่อยู่ หมายเลขโทรศัพท์ และอีเมลเพื่อติดต่อกับผู้ขอใช้บริการ

(ง) ประเทศที่ผู้ขอใช้บริการจัดตั้งขึ้นหรือมีสถานประกอบการอยู่

(จ) รายละเอียดที่ถูกต้องครบถ้วนของสินค้าและ/หรือบริการทุกอย่างที่ผู้ขอใช้บริการจำหน่าย

(ฉ) ข้อกำหนดและ/หรือเงื่อนไขของการซื้อขายสินค้าและ/หรือบริการ

(ช) นโยบายการจัดส่งสินค้าและ/หรือบริการ รวมถึงการคืนสินค้า คืนเงิน และ/หรือค่าจัดส่ง (หากมี)

3.9 ผู้ขอใช้บริการจะต้องจัดส่งสินค้า/บริการให้แก่ลูกค้าโดยไม่ชักช้า ผู้ขอใช้บริการจะต้องเก็บรักษาเอกสารรับสินค้า/บริการที่ลงนามโดยลูกค้า ใบรับประกัน หรือเอกสารใดๆ ที่เป็นหลักฐานว่าลูกค้าได้รับสินค้า/บริการที่ลูกค้าได้สั่งซื้อเป็นระยะเวลาอย่างน้อย 2 ปีนับจากวันที่ลูกค้าได้รับสินค้า/บริการ ผู้ขอใช้บริการรับทราบว่าแอร์เพย์จะไม่รับผิดใดๆ ต่อความชำรุดบกพร่องของสินค้า/บริการนั้น

3.10 สินค้า/บริการของผู้ขอใช้บริการที่จำหน่ายแก่ลูกค้าจะต้องเป็นไปตามกฎหมายที่เกี่ยวข้องในเขตอำนาจศาลใดๆ ที่ผู้ขอใช้บริการจำหน่ายสินค้า/บริการชนิดนั้นๆ

3.11 ผู้ขอใช้บริการจะต้องมีและดำรงไว้ตลอดเวลาซึ่งใบอนุญาตที่เกี่ยวข้องต่อการประกอบธุรกิจและ/หรือการจำหน่ายสินค้า/บริการของ
ผู้ขอใช้บริการ

**4. หน้าที่ในการให้ความร่วมมือในการป้องกันและปราบปรามการฟอกเงิน**

4.1 ผู้ขอใช้บริการรับรองและรับประกันว่าจะไม่รับเงินใดๆ ที่เกี่ยวข้องกับการกระทำที่ผิดกฎหมาย ฉ้อโกง หลอกลวง หรือชักจูงที่ผิดกฎหมาย และผู้ขอใช้บริการจะต้องไม่ส่งเงินหรือรับเงินจากแหล่งที่ผิดกฎหมาย หรือโดยรู้หรือควรรู้ว่าเป็นการกระทำเพื่อปกปิดการกระทำมิให้ถูกตรวจสอบโดยเจ้าหน้าที่รัฐ

4.2 ผู้ขอใช้บริการ บริษัทย่อย บริษัทร่วม กรรมการ หรือพนักงานของผู้ขอใช้บริการ และเท่าที่ผู้ขอใช้บริการทราบหลังจากการสอบถามตามสมควร กรรมการหรือพนักงาน และเท่าที่ผู้ขอใช้บริการทราบ พนักงาน ตัวแทน บริษัทร่วมที่ผู้ขอใช้บริการมีอำนาจควบคุม หรือตัวแทนผู้มีอำนาจของผู้ขอใช้บริการ หรือบริษัทย่อยหรือบริษัทร่วมใดๆ ต้องมิได้เป็นบุคคลหรือนิติบุคคล (เฉพาะเพื่อประโยชน์ของการตีความข้อนี้ รวมเรียกว่า “บุคคล”) ที่เป็น หรือถูกครอบครอง หรือถูกควบคุมโดยบุคคลที่ถูกกำหนดให้เป็น “บุคคลที่ถูกกำหนด” (Sanctioned Person) โดยสำนักงานควบคุมทรัพย์สินต่างชาติ กระทรวงการคลัง ประเทศสหรัฐอเมริกา (Office of Foreign Assets Control: OFAC) คณะมนตรีความมั่นคงแห่งสหประชาชาติ สหภาพยุโรป กระทรวงการคลังของสหราชอาณาจักร หรือสำนักงานป้องกันและปราบปรามการฟอกเงินของประเทศไทย เพื่อจำกัดหรือเฝ้าระวังการทำธุรกรรมใด ๆ (รวมเรียกว่า “หน้าที่ที่ถูกกำหนด”) หรือตั้งอยู่ ประกอบธุรกิจอยู่ หรือมีถิ่นที่อยู่ในประเทศหรืออาณาเขตซึ่งอยู่ภายใต้การกำหนดให้เป็นพื้นที่เสี่ยงเกี่ยวกับการฟอกเงิน

4.3 ผู้ขอใช้บริการจะต้องไม่ใช้บริการของแอร์เพย์ในรูปแบบใดๆ ที่จะมีผลเป็นการละเมิดหน้าที่ที่ถูกกำหนดโดยบุคคลใดๆ รวมถึง
แอร์เพย์และบริษัทย่อย กรรมการ พนักงาน ลูกจ้าง และตัวแทนใดๆ ของแอร์เพย์

4.4 ผู้ขอใช้บริการ บริษัทร่วม และบริษัทย่อยของผู้ขอใช้บริการ ขอรับรองว่าตนไม่เคยมีส่วนร่วมกับ และในปัจจุบันมิได้มีส่วนร่วมกับ และจะไม่เข้าไปมีส่วนร่วมในการติดต่อหรือทำธุรกรรมกับบุคคลที่ถูกกำหนด หรือในประเทศหรือพื้นที่ใดๆ ที่ในขณะที่ติดต่อหรือทำธุรกรรมนั้นเป็นหรือเคยเป็นพื้นที่ที่ถูกกำหนดให้เป็นพื้นที่เสี่ยงเกี่ยวกับการฟอกเงินหรือการสนับสนุนทางการเงินเกี่ยวกับการก่อการร้าย

**5. การปฏิบัติตามกฎหมายเรื่องการป้องกันและปราบปรามการทุจริต**

5.1 ผู้ขอใช้บริการตกลงว่า ผู้ขอใช้บริการ บริษัทย่อย บริษัทร่วม และตัวแทนของผู้ขอใช้บริการใดๆ จะประกอบธุรกิจโดยปฏิบัติตามกฎหมายที่เกี่ยวกับการป้องกันและปราบปรามการทุจริต และจะไม่กระทำการใดๆ ไม่ว่าโดยตรงหรือโดยอ้อม ที่อาจเป็นการละเมิดต่อกฎหมายดังกล่าว เช่น การให้ เสนอ หรือสัญญาว่าจะให้ ไม่ว่าโดยตรงหรือโดยอ้อม ซึ่งทรัพย์สินใดๆ ที่มีมูลค่าให้แก่หน่วยงานราชการหรือข้าราชการที่อาจเป็นการละเมิดต่อกฎหมายที่เกี่ยวกับการป้องกันและปราบปรามการทุจริต

5.2 ในการประกอบธุรกิจของผู้ขอใช้บริการ บริษัทย่อย และบริษัทร่วมของผู้ขอใช้บริการ จะต้องปฏิบัติตามหลักเกณฑ์ที่เป็นสาระสำคัญทั้งหมดที่เกี่ยวข้องกับการบันทึกข้อมูลทางบัญชีและการเงิน หน้าที่ในการรายงาน และข้อกำหนดเกี่ยวกับการป้องกันและปราบปรามการฟอกเงิน รวมถึงกฎเกณฑ์ข้อบังคับใดๆ ที่คล้ายคลึงกัน และแนวปฏิบัติใดๆ ที่ออกใช้ ดูแลจัดการ หรือบังคับใช้โดยหน่วยงานราชการใดๆ ในทุกเขตอำนาจที่ผู้ขอใช้บริการ บริษัทย่อย และบริษัทร่วม ประกอบธุรกิจอยู่หรือมีการจำหน่ายสินค้าอยู่

**6. ข้อสงวนสิทธิการให้บริการของแอร์เพย์**

6.1 บริการของแอร์เพย์ที่ได้ให้แก่ผู้ขอใช้บริการและลูกค้านั้นเป็นแบบ “ตามสภาพที่เป็นอยู่” และแอร์เพย์ไม่รับรองหรือรับประกันใดๆ
ไม่ว่าจะโดยชัดแจ้งหรือโดยนัยหรือตามกฎหมาย แอร์เพย์และในนามของบริษัทในเครือ และบริษัทย่อยของแอร์เพย์ พนักงาน กรรมการ ตัวแทน ผู้ร่วมค้า ลูกจ้าง และผู้จัดจำหน่าย ปฏิเสธการรับประกันโดยนัยของกรรมสิทธิ์ สภาพการใช้ประโยชน์ในเชิงพาณิชย์ ความเหมาะสมสำหรับวัตถุประสงค์เฉพาะอย่าง และการไม่ฝ่าฝืนหรือละเมิดสิทธิ แอร์เพย์ไม่สามารถควบคุมดูแลสินค้า/บริการที่ได้มีการชำระราคาผ่านบริการของแอร์เพย์ แอร์เพย์ไม่รับประกันว่าการเข้าถึงส่วนใดๆ ของบริการของแอร์เพย์จะเป็นไปอย่างต่อเนื่อง ไม่ขัดข้อง หรือปลอดภัย และการทำงานของระบบแอร์เพย์อาจจะมีการระงับเป็นการชั่วคราวเพื่อการบำรุงรักษาหรือปรับปรุง หรืออาจถูกแทรกแซงโดยปัจจัยภายนอกต่างๆ ที่อยู่นอกเหนือการควบคุมของแอร์เพย์ แอร์เพย์จะใช้ความพยายามอย่างสมเหตุสมผลเพื่อให้มั่นใจว่าบริการของแอร์เพย์จะเป็นไปอย่างไม่ล่าช้า แต่แอร์เพย์ไม่รับรองหรือรับประกันเรื่องระยะเวลาที่ใช้ในการให้บริการจนเสร็จสิ้น

6.2 แอร์เพย์ไม่รับผิดในกรณีดังต่อไปนี้

(ก) ฮาร์ดแวร์ ซอฟต์แวร์ อุปกรณ์เคลื่อนที่ และ/หรือการเชื่อมต่อทางอินเทอร์เน็ตทำงานไม่สมบูรณ์

(ข) การระงับหรือการปฏิเสธการรับเงินใดๆ ที่แอร์เพย์เห็นว่าเป็นการกระทำที่ฉ้อโกงหรือเป็นการกระทำโดยไม่ได้รับอนุญาต

(ค) วิธีการชำระเงินที่ได้รับนั้นมีข้อมูลหรือมีลักษณะที่ไม่ถูกต้อง

(ง) สถานการณ์ใดๆ ที่นอกเหนือความคาดหมายที่ทำให้การให้บริการของแอร์เพย์เป็นไปอย่างไม่สมบูรณ์ แม้ว่าแอร์เพย์จะได้พยายามใช้ความระมัดระวังอย่างสมเหตุสมผลแล้ว สถานการณ์ดังกล่าวรวมถึง (แต่ไม่จำกัดเพียง) เหตุสุดวิสัย ไฟฟ้าดับ อัคคีภัย อุทกภัย การโจรกรรม เครื่องมือ/อุปกรณ์ชำรุด การถูกแฮค (Hacking Attack) ระบบหรือเครื่องจักรภายในบกพร่อง จลาจล สงคราม รวมถึงช่วงเวลาที่ระบบของแอร์เพย์ขัดข้องและแอร์เพย์ได้แจ้งให้แก่ผู้ขอใช้บริการทราบแล้ว

**7. ค่าธรรมเนียมและภาษี**

7.1 ผู้ขอใช้บริการจะต้องชำระค่าธรรมเนียมสำหรับการใช้บริการของแอร์เพย์ให้แก่แอร์เพย์ตามที่ระบุอยู่ในตารางอัตราค่าธรรมเนียมการใช้บริการของใบสมัคร

7.2 ผู้ขอใช้บริการตกลงยินยอมให้แอร์เพย์ดำเนินการหักค่าธรรมเนียมการใช้บริการออกจากจำนวนเงินค่าสินค้า/บริการที่แอร์เพย์จะโอนเข้าไปยังบัญชีผู้ขอใช้บริการในแต่ละรอบการโอนเงิน โดยแอร์เพย์จะสรุปยอดค่าธรรมเนียมเป็นรายเดือนพร้อมออกเอกสารหลักฐานในการหักค่าธรรมเนียมดังกล่าวให้แก่ผู้ขอใช้บริการ

7.3 แอร์เพย์อาจเปลี่ยนแปลงค่าธรรมเนียมการใช้บริการ หรือเก็บค่าธรรมเนียมเพิ่มเติมจากผู้ขอใช้บริการ ซึ่งการเปลี่ยนแปลงดังกล่าวจะมีผลในเวลาใดๆ ที่มีการแจ้งให้ทราบทางเว็บไซต์ของแอร์เพย์ หรือแอปพลิเคชันของแอร์เพย์บนโทรศัพท์เคลื่อนที่ หรือโดยการส่งหนังสือบอกกล่าวแก่ผู้ขอใช้บริการให้ทราบทางอีเมล หรือช่องทางอื่นใดตามแต่ที่แอร์เพย์เห็นสมควร โดยให้ถือเป็นส่วนหนึ่งของข้อกำหนดนี้ด้วย

7.4 ผู้ขอใช้บริการมีหน้าที่ชำระค่าภาษี อากร ค่าใช้จ่าย และ/หรือค่าธรรมเนียมใดๆ ที่เรียกเก็บโดยรัฐบาลหรือหน่วยงานของรัฐที่เกิดขึ้นจากการขอใช้บริการของแอร์เพย์ (หากมี)

7.5 เพื่อความสะดวก ผู้ขอใช้บริการตกลงมอบอำนาจให้แอร์เพย์เป็นผู้หักภาษี ณ ที่จ่าย ออกจากค่าธรรมเนียมการใช้บริการแทนและในนามของผู้ขอใช้บริการ และนำเงินภาษีหัก ณ ที่จ่ายจำนวนดังกล่าวพร้อมกับยอดเงินโอนสุทธิโอนเข้าไปยังบัญชีผู้ขอใช้บริการ เพื่อให้ผู้ขอใช้บริการนำส่งภาษีหัก ณ ที่จ่ายจำนวนดังกล่าวต่อหน่วยงานที่มีอำนาจต่อไป

7.6 กรณีที่ผู้ขอใช้บริการไม่ชำระค่าธรรมเนียมการใช้บริการ/ค่าใช้จ่าย/ค่าปรับ/ภาษีอากร/ฤชาธรรมเนียม (หากมี) ตามข้อกำหนดนี้
ผู้ขอใช้บริการตกลงยอมรับว่าผู้ขอใช้บริการมีภาระหนี้ค้างชำระกับแอร์เพย์ตามจำนวนเงินดังกล่าว ซึ่งเป็นหนี้ที่ถึงกำหนดชำระโดยพลัน และตกลงชำระหนี้ดังกล่าวคืนให้แก่แอร์เพย์ พร้อมด้วยดอกเบี้ยในอัตราดอกเบี้ยร้อยละ 15 (สิบห้า) ต่อปีจนกว่าจะชำระให้
แอร์เพย์ครบถ้วน

**8. การโอนเงินค่าสินค้า/บริการ**

8.1 แอร์เพย์จะนำเงินค่าสินค้า/บริการที่ลูกค้าชำระผ่านบริการของแอร์เพย์หลังจากหักค่าธรรมเนียมการใช้บริการ ภาษี และ/หรืออากรใดๆ ตามกฎหมาย (“**ยอดเงินโอนสุทธิ**”) ให้แก่ผู้ขอใช้บริการโดยการโอนเงินเข้าไปยังบัญชีผู้ขอใช้บริการตามรายละเอียดและรอบโอนเงินตามที่ระบุในใบสมัคร โดยผู้ขอใช้บริการตกลงที่จะรับผิดชอบค่าใช้จ่าย และ/หรือค่าธรรมเนียมของธนาคารใดๆ ที่เกี่ยวกับการหักชำระและการโอนจำนวนเงินดังกล่าว ทั้งนี้ หากผู้ขอใช้บริการมีข้อโต้แย้งใดๆ เกี่ยวกับรายการและยอดเงินโอนสุทธิในแต่ละรอบ ผู้ขอใช้บริการจะต้องดำเนินการแจ้งให้แอร์เพย์ทราบภายในระยะเวลา 7 วันนับแต่วันที่ได้รับยอดเงินโอนสุทธิเข้าในบัญชี
ผู้ขอใช้บริการ หากพ้นระยะเวลาดังกล่าวให้ถือว่าผู้ขอใช้บริการยอมรับว่ารายการและยอดเงินโอนสุทธินั้นถูกต้อง และผู้ขอใช้บริการได้สละสิทธิสำหรับข้อโต้แย้งใดๆ ทั้งปวง อนึ่ง ในกรณีที่มีข้อโต้แย้งใดๆ ภายในกำหนดระยะเวลา ให้ความเห็นของแอร์เพย์เป็นที่ยุติ

8.2 ในกรณีที่ผู้ขอใช้บริการแจ้งการเปลี่ยนแปลงบัญชีผู้ขอใช้บริการเมื่อใดและด้วยเหตุประการใดก็ตาม ให้ความในข้อกำหนดนี้มีผลบังคับใช้สำหรับบัญชีเงินฝากที่ได้เปลี่ยนแปลงทุกประการ

8.3 กรณีที่ผู้ขอใช้บริการพบข้อผิดพลาดใดๆ จากการโอนเงินค่าสินค้า/บริการตามข้อกำหนดนี้ ผู้ขอใช้บริการจะต้องให้ข้อมูลเรื่อง วัน เวลา ผู้ที่เกี่ยวข้อง จำนวนเงิน และลักษณะธุรกรรม หรือข้อมูลอื่นใดตามที่แอร์เพย์จะร้องขอและแอร์เพย์จะทำการตรวจสอบข้อเท็จจริงตามที่ได้รับแจ้ง และแก้ไขข้อผิดพลาด (หากมี) และแจ้งระยะเวลาที่คาดว่าน่าจะตรวจสอบหรือแก้ไขได้แล้วเสร็จให้แก่
ผู้ขอใช้บริการ โดยผู้ขอใช้บริการรับทราบว่าการตรวจสอบข้อเท็จจริงและแก้ไขข้อผิดพลาดนั้นอาจใช้ระยะเวลาเกินกว่าที่แอร์เพย์ได้ประเมินไว้ในคราวแรก

8.4 ในกรณีที่เกิดความผิดพลาดในการหักเงินจากยอดค่าสินค้า/บริการ และ/หรือการโอนเงินเข้าบัญชีผู้ขอใช้บริการ ไม่ว่าด้วยเหตุใดๆ ก็ตาม ผู้ขอใช้บริการตกลงยินยอมให้แอร์เพย์มีอำนาจแก้ไขความผิดพลาดที่เกิดขึ้นนั้นให้ถูกต้องได้ตามความเป็นจริง รวมทั้งตกลงยินยอมให้แอร์เพย์ดำเนินการหักเงินจากยอดค่าสินค้า/บริการ และ/หรือการโอนเงินเข้าบัญชีผู้ขอใช้บริการ เพื่อเป็นการแก้ไขข้อผิดพลาดที่เกิดขึ้นได้ทันที โดยมิจำต้องแจ้งให้ผู้ขอใช้บริการทราบล่วงหน้า

8.5 ในกรณีที่มีความผิดพลาดในการหักเงิน และ/หรือโอนเงินเข้าบัญชีผู้ขอใช้บริการ หากความผิดพลาดดังกล่าวไม่ได้เกิดขึ้นเนื่องจากแอร์เพย์ ผู้ขอใช้บริการตกลงจะดำเนินการเรียกร้องเงินจำนวนดังกล่าวจาก หรือคืนเงินให้แก่ คู่พิพาทของผู้ขอใช้บริการ โดยตรง โดยผู้ขอใช้บริการขอสละสิทธิในการเรียกร้องให้แอร์เพย์หักเงินจากบัญชีกระเป๋าเงินอิเล็กทรอนิกส์แอร์เพย์ของคู่พิพาทคืนให้แก่
ผู้ขอใช้บริการ และขอสละสิทธิในการเรียกร้องหรือฟ้องร้องให้แอร์เพย์ชดใช้เงินจำนวนดังกล่าว อีกทั้งผู้ขอใช้บริการขอรับรองว่าจะไม่กระทำการใดๆ อันมีผลให้แอร์เพย์ต้องเข้ามีส่วนร่วมใดๆ ในข้อพิพาทระหว่างผู้ขอใช้บริการ กับคู่พิพาท และหากผู้ขอใช้บริการมี
ข้อต่อสู้ และ/หรือสิทธิเรียกร้องใดๆ ก็จะไปว่ากล่าวกันเองกับคู่พิพาทดังกล่าวเป็นอีกส่วนหนึ่งต่างหาก

**9. การยกเลิกรายการชำระเงินค่าสินค้า/บริการของลูกค้า**

 ผู้ขอใช้บริการตกลงว่า การรับคืนสินค้า/ยกเลิกการใช้บริการที่ลูกค้าซื้อ/ขอใช้บริการแล้ว (REFUND) หรือยกเลิกรายการชำระค่าสินค้า/บริการ (VOID) ไม่ว่าด้วยเหตุใดๆ ก็ตาม จะต้องเป็นไปตามเงื่อนไขที่ระบุในข้อกำหนดเฉพาะของแต่ละบริการของแอร์เพย์ ทั้งนี้ ผู้ขอใช้บริการตกลงยินยอมว่า ไม่ว่าการรับคืนสินค้า/ยกเลิกการใช้บริการที่ลูกค้าซื้อ/ขอใช้บริการแล้ว (REFUND) หรือยกเลิกรายการชำระค่าสินค้า/บริการ (VOID) ดังกล่าวจะทำผ่านบริการของแอร์เพย์ประเภทใดก็ตาม แอร์เพย์ไม่มีหน้าที่หรือความรับผิดในการคืนค่าธรรมเนียมการใช้บริการสำหรับธุรกรรมนั้นๆ ในทุกกรณี

**10. ทรัพย์สินทางปัญญา**

10.1 แอร์เพย์ และ/หรือผู้อนุญาตให้ใช้สิทธิของแอร์เพย์ มีสิทธิและขอสงวนสิทธิในกรรมสิทธิ์ สิทธิ และผลประโยชน์ในลิขสิทธิ์ เครื่องหมายการค้า และสิทธิในทรัพย์สินทางปัญญาที่เกี่ยวข้องทั้งหมด เว้นแต่จะเป็นสิทธิที่ให้แก่ผู้ขอใช้บริการโดยชัดแจ้งตามข้อกำหนดนี้

10.2 ผู้ขอใช้บริการตกลงว่า โดยการใช้บริการของแอร์เพย์ตามข้อกำหนดนี้ ผู้ขอใช้บริการได้ให้สิทธิแก่แอร์เพย์ ซึ่งเป็นสิทธิโดยทั่วไปมิใช่การให้สิทธิแต่เพียงผู้เดียว โดยปราศจากค่าใช้สิทธิและไม่สามารถโอนต่อให้บุคคลอื่นได้ เพื่อที่จะคัดลอก ใช้ หรือแสดงซึ่งตราสัญลักษณ์ เครื่องหมายการค้า ชื่อทางการค้าใดๆ หรือทรัพย์สินทางปัญญาอื่นๆ ที่ผู้ขอใช้บริการเป็นเจ้าของ หรือที่ผู้ขอใช้บริการได้สิทธินั้นมา เพื่อที่จะ (1) ระบุว่าผู้ขอใช้บริการได้ตกลงใช้บริการของแอร์เพย์ และ (2) ในการใช้งานอื่นใด ที่ได้รับความยินยอมจาก
ผู้ขอใช้บริการเป็นการเฉพาะเจาะจง โดยผู้ขอใช้บริการรับรองและรับประกันว่าเป็นเจ้าของหรือมีสิทธิในการใช้และอนุญาตให้ใช้สิทธิต่อในทรัพย์สินทางปัญญาใดๆ ที่ใช้หรือให้สิทธิในการใช้แก่แอร์เพย์

10.3 ชื่อ “AirPay” “แอร์เพย์” ตราสัญลักษณ์ เครื่องหมายการค้า ทรัพย์สินทางปัญญาใดๆ ที่เกี่ยวกับการบริการ เป็นชื่อทางการค้า เครื่องหมายการค้า หรือเครื่องหมายการค้าจดทะเบียนของแอร์เพย์ หรือของผู้อนุญาตให้ใช้สิทธิของแอร์เพย์ และผู้ขอใช้บริการจะต้องไม่คัดลอก เลียนแบบ หรือใช้เครื่องหมายการค้าเหล่านั้นโดยไม่ได้รับความยินยอมเป็นลายลักษณ์อักษรจากแอร์เพย์ นอกจากนี้ ผู้ขอใช้บริการจะต้องไม่คัดลอก ดัดแปลง แก้ไข หรือเผยแพร่บริการ หรือทรัพย์สินทางปัญญาใดๆ ที่เกี่ยวข้องกับแอร์เพย์ เว้นแต่ในกรณีที่ผู้ขอใช้บริการใช้ตราสัญลักษณ์ในรูปแบบใดๆ เพื่อให้ลูกค้าเข้าใจว่าผู้ขอใช้บริการเป็นผู้ใช้บริการของแอร์เพย์ ภายใต้เงื่อนไขที่ผู้ขอใช้บริการจะต้องไม่แก้ไข ดัดแปลง หรือเปลี่ยนแปลงตราสัญลักษณ์ไม่ว่าในรูปแบบใดๆ หรือใช้ตราสัญลักษณ์ในทางที่จะทำให้แอร์เพย์หรือบริการของแอร์เพย์เสื่อมเสีย หรือจัดแสดงตราสัญลักษณ์ดังกล่าวในลักษณะที่ทำให้เข้าใจได้ว่าเป็นผู้อุปถัมภ์หรือสนับสนุนแอร์เพย์ โดยที่สิทธิ ความเป็นเจ้าของ ผลประโยชน์และสิทธิใดๆ ที่เกี่ยวกับเว็บไซต์หรือแอปพลิเคชันของแอร์เพย์บนโทรศัพท์เคลื่อนที่ รวมถึงเทคโนโลยีและเนื้อหาใดๆ ที่ถูกสร้างหรือเกิดขึ้นภายใต้การใช้งานตราสัญลักษณ์ข้างต้น เป็นทรัพย์สินของแอร์เพย์ และ/หรือผู้อนุญาตให้ใช้สิทธิของแอร์เพย์แต่เพียงผู้เดียว

**11. การรักษาความลับ**

11.1 ตลอดระยะเวลาที่ใช้บริการของแอร์เพย์ต่อเนื่องไปจนเลิกใช้บริการของแอร์เพย์ ผู้ขอใช้บริการตกลงจะไม่เปิดเผยข้อมูลลับ ยกเว้นกรณีดังต่อไปนี้ โดยจะต้องเป็นไปเพื่อวัตถุประสงค์ในการปฏิบัติตามข้อกำหนดนี้เท่านั้น

(ก) เปิดเผยให้แก่พนักงานของผู้ขอใช้บริการ และลูกจ้าง ตัวแทน ที่ปรึกษา หรือผู้รับเหมาอื่นใดของผู้ขอใช้บริการ เท่าที่บุคคลดังกล่าวจำเป็นต้องรับทราบ เพื่อให้บรรลุการปฏิบัติการตามข้อกำหนดนี้ของผู้ขอใช้บริการ โดยผู้ขอใช้บริการจะจัดให้พนักงาน ลูกจ้าง ตัวแทน ที่ปรึกษา หรือผู้รับเหมาของผู้ขอใช้บริการ ที่ทราบข้อมูลปฏิบัติตามภาระผูกพันในการรักษาความลับตามข้อกำหนดนี้

(ข) ตามที่กฎหมาย ศาลที่มีเขตอำนาจ หน่วยงานของรัฐ หรือหน่วยงานกำกับดูแลผู้ขอใช้บริการกำหนดให้เปิดเผย

11.2 ข้อกำหนดเรื่องการรักษาความลับนี้ไม่ใช้กับข้อมูลดังต่อไปนี้

(ก) ข้อมูลลับที่เปิดเผยที่หรือได้เปิดเผยต่อสาธารณชน (ยกเว้นแต่ที่เป็นผลจากการเปิดเผยโดยผู้ขอใช้บริการโดยละเมิดต่อข้อกำหนดนี้)

(ข) ได้เปิดเผยต่อผู้ขอใช้บริการโดยไม่ถือว่าเป็นความลับก่อนการเปิดเผยโดยแอร์เพย์

(ค) ได้เปิดเผย หรือเปิดเผยต่อผู้ขอใช้บริการโดยไม่ถือว่าเป็นความลับจากบุคคลซึ่งผู้ขอใช้บริการทราบว่าไม่อยู่ภายใต้ภาระหน้าที่ของการรักษาความลับกับแอร์เพย์ หรือไม่ถูกห้ามมิให้เปิดเผยข้อมูลแก่ผู้ขอใช้บริการ หรือ

(ง) แอร์เพย์ตกลงหรืออนุญาตเป็นลายลักษณ์อักษรว่าข้อมูลดังกล่าวไม่เป็นความลับหรืออาจเปิดเผยได้

11.3 นอกจากหน้าที่ต้องรักษาความลับตามข้อกำหนดนี้ หากผู้ขอใช้บริการได้รับ และ/หรือรวบรวมข้อมูลส่วนบุคคลของบุคคลใดๆ ข้อมูลดังกล่าวถือว่าเป็นข้อมูลลับ และผู้ขอใช้บริการจะใช้ข้อมูลดังกล่าวเพียงเพื่อการปฏิบัติตามข้อกำหนดนี้ รวมถึงนโยบายและมาตรการที่เกี่ยวข้องของแอร์เพย์ เพื่อเป็นการปฏิบัติตามกฎหมายที่ใช้บังคับอยู่

11.4 นโยบายความเป็นส่วนตัว

ผู้ขอใช้บริการรับทราบว่า เมื่อผู้ขอใช้บริการทำการเชื่อมต่อ API ดาวน์โหลด ติดตั้ง หรือใช้บริการของแอร์เพย์ แอร์เพย์อาจใช้วิธีใดๆ ที่เป็นไปโดยอัตโนมัติ (เช่น คุกกี้ (Cookie) เว็บบีคอนส์ (Web Beacons)) ในการเก็บรวบรวมข้อมูลเกี่ยวกับอุปกรณ์ของ
ผู้ขอใช้บริการ ข้อมูลเกี่ยวกับการใช้บริการของแอร์เพย์ของผู้ขอใช้บริการ (ซึ่งอาจรวมถึงข้อมูลของลูกค้าด้วยในบางกรณี)
ผู้ขอใช้บริการอาจถูกร้องขอเพื่อให้ข้อมูลเกี่ยวกับผู้ขอใช้บริการ ตามเงื่อนไขในการเชื่อมต่อ API ดาวน์โหลด ติดตั้ง หรือใช้บริการของแอร์เพย์ หรือตามรูปแบบหรือการใช้งานใดๆ โดยข้อมูลของลูกค้าที่แอร์เพย์เก็บรวบรวมทั้งหมดทั้งที่ผ่านการให้บริการของแอร์เพย์หรือเกี่ยวเนื่องกับบริการของแอร์เพย์ จะอยู่ภายใต้นโยบายความเป็นส่วนตัวของแอร์เพย์ตามที่ประกาศในเว็บไซต์ www.airpay.in.th หรือทางช่องทางใดๆ ที่แอร์เพย์เห็นว่าเหมาะสม การเชื่อมต่อ API ดาวน์โหลด ติดตั้ง ใช้ หรือให้ข้อมูลกับแอร์เพย์ หรือผ่านบริการของแอร์เพย์ จะถือว่าผู้ขอใช้บริการอนุญาตให้แอร์เพย์ดำเนินการใดๆ เกี่ยวกับผู้ขอใช้บริการ รวมถึงข้อมูลของ
ผู้ขอใช้บริการ

**12. การเปลี่ยนแปลง/ระงับ/ยกเลิกการให้บริการของแอร์เพย์**

12.1 ผู้ขอใช้บริการตกลงยินยอมให้แอร์เพย์มีสิทธิเปลี่ยนแปลงข้อกำหนดนี้ ได้ตามแต่แอร์เพย์จะเห็นสมควร โดยแอร์เพย์จะแจ้งให้
ผู้ขอใช้บริการทราบเป็นคราวๆ โดยให้ถือว่าเป็นส่วนหนึ่งของข้อกำหนดนี้ด้วย

12.2 แอร์เพย์มีสิทธิระงับและ/หรือยกเลิกบัญชีผู้ขอใช้บริการและ/หรือบริการของแอร์เพย์ ไม่ว่าทั้งหมดหรือบางส่วน โดยดุลยพินิจของ
แอร์เพย์เพียงฝ่ายเดียวเมื่อใดก็ได้ โดยแอร์เพย์จะแจ้งให้ทราบล่วงหน้า ทั้งนี้ ในกรณีดังต่อไปนี้ ผู้ขอใช้บริการตกลงยินยอมให้เป็นดุลยพินิจของแอร์เพย์ในการพิจารณาระงับและ/หรือยกเลิกบัญชีผู้ขอใช้บริการและ/หรือบริการของแอร์เพย์ ไม่ว่าทั้งหมดหรือบางส่วนได้ทันทีตามที่แอร์เพย์เห็นสมควร โดยผู้ขอใช้บริการตกลงยอมรับว่า แอร์เพย์ไม่ต้องรับผิดชอบในความเสียหายใดๆ ที่เกิดจากการดำเนินการตามข้อนี้ (หากมี)

(ก) ข้อมูล รายละเอียด คำรับรอง หรือคำยืนยันใดๆ ที่ผู้ขอใช้บริการให้ไว้ ไม่เป็นความจริง ไม่ถูกต้อง หรืออาจก่อให้เกิดความเข้าใจผิดในสาระสำคัญ

(ข) เมื่อแอร์เพย์เชื่อว่า มีเหตุจำเป็นหรือสมควรที่จะรักษาความปลอดภัยของบัญชีผู้ขอใช้บริการ และ/หรือบริการของแอร์เพย์ และ/หรือลูกค้า

(ค) ในกรณีที่ธุรกรรมใดๆ ที่ทำขึ้น และโดยดุลยพินิจของแอร์เพย์แต่ฝ่ายเดียวเห็นว่าธุรกรรมนั้น (1) ทำขึ้นโดยขัดต่อข้อกำหนดนี้หรือขัดต่อข้อกำหนดในการรักษาความปลอดภัยของบัญชีผู้ขอใช้บริการและ/หรือบริการของแอร์เพย์ หรือ (2) เป็นธุรกรรมต้องสงสัย หรือเป็นการทำธุรกรรมที่ไม่ได้รับอนุญาต หรือมีการฉ้อโกง เช่น ธุรกรรมที่ฟอกเงิน สนับสนุนทางการเงินแก่การก่อการร้าย ฉ้อฉล หรือเกี่ยวข้องกับกิจกรรมผิดกฎหมาย หรือขัดต่อกฎหรือคำสั่งใดๆ ของผู้ให้บริการเครือข่ายการชำระเงินของบัตร ผู้ให้บริการ e-wallet และ/หรือธนาคารแห่งประเทศไทย และ/หรือผู้ตรวจสอบ
และ/หรือหน่วยงานผู้มีอำนาจควบคุมหรือกำกับแอร์เพย์

(ง) ผู้ขอใช้บริการปฏิบัติผิดข้อกำหนดนี้ไม่ว่าข้อหนึ่งข้อใด ซึ่งรวมถึง (แต่ไม่จำกัดเพียง) การไม่ชำระค่าธรรมเนียมการใช้บริการ/ค่าบริการ/จำนวนเงินที่ถูกเพิกถอน/จำนวนเงินค้างชำระใดๆ/ค่าใช้จ่าย/ค่าปรับ/ภาษีอากร (หากมี) ที่เกิดขึ้นด้วย

(จ) เมื่อผู้ขอใช้บริการมีหนี้สินล้นพ้นตัว เข้าสู่กระบวนการชำระบัญชี ถูกสั่งให้เลิกประกอบกิจการ ล้มละลาย เข้าสู่กระบวนการพิทักษ์ทรัพย์ หรือเลิกกิจการ หรือเมื่อแอร์เพย์เห็นว่ามีเหตุอันควรเชื่อได้ว่าจะเหตุการณ์เช่นว่านั้น

(ฉ) ในกรณีที่ธุรกรรมอยู่นอกเหนือขอบเขตการประกอบธุรกิจของผู้ขอใช้บริการที่ได้ตกลงกับแอร์เพย์ไว้ หรือเมื่อ
ผู้ขอใช้บริการไม่ส่งมอบสินค้า/บริการ และ/หรือเมื่อผู้ขอใช้บริการเป็นเพียงผู้ประมวลผลคำสั่งและมิใช่ผู้ส่งสินค้า/บริการด้วยตัวเอง หรือ

(ช) ในกรณีที่แอร์เพย์ต้องปฏิบัติตามกฎหมายหรือกฎระเบียบใดๆ ที่เกี่ยวข้อง

12.3 ในกรณีที่แอร์เพย์ระงับบัญชีผู้ขอใช้บริการ และ/หรือบริการของแอร์เพย์ แอร์เพย์จะดำเนินการให้บัญชีผู้ขอใช้บริการ และ/หรือบริการของแอร์เพย์กลับมาให้บริการได้ตามปกติภายในระยะเวลาอันสมควรเมื่อเหตุแห่งการระงับนั้นหมดสิ้นไป และในกรณีที่จำเป็น
แอร์เพย์อาจกำหนดรายละเอียดการรักษาความปลอดภัย เช่น รหัสผ่านขึ้นใหม่

**13. การโอนสิทธิ**

13.1 ผู้ขอใช้บริการไม่อาจโอนสิทธิใดๆ ของตนภายใต้ข้อกำหนดนี้ ไม่ว่าส่วนหนึ่งส่วนใดหรือทั้งหมด โดยมิได้รับความยินยอมล่วงหน้าเป็นลายลักษณ์อักษรจากแอร์เพย์

13.2 ผู้ขอใช้บริการไม่อาจยินยอม อนุญาต หรือยอมให้บุคคลหรือผู้ขอใช้บริการอื่นใดใช้บริการของแอร์เพย์โดยมิได้รับความยินยอมล่วงหน้าเป็นลายลักษณ์อักษรจากแอร์เพย์

**14. ช่องทางการติดต่อ**

บรรดาหนังสือ จดหมาย คำบอกกล่าว ข้อมูลใดๆ ที่แอร์เพย์ได้ส่งให้ผู้ขอใช้บริการ ไม่ว่าจะส่งโดยบุคคล หรือส่งทางไปรษณีย์ลงทะเบียนหรือไม่ลงทะเบียน หรือส่งเป็น Email หรือส่ง Short Message Service (SMS) หากได้ส่งไปยังช่องทางการติดต่อแล้ว ให้ถือว่าได้ส่งให้แก่ผู้ขอใช้บริการโดยชอบแล้ว ทั้งนี้ โดยไม่ต้องคำนึงถึงว่าจะมีผู้รับไว้หรือไม่ และแม้ว่าส่งให้ไม่ได้เพราะช่องทางการติดต่อถูกย้ายหรือถูกเปลี่ยนแปลงไปหรือถูกรื้อถอน โดยผู้ขอใช้บริการไม่ได้แจ้งการย้าย การเปลี่ยนแปลง หรือการรื้อถอนนั้นให้
แอร์เพย์ทราบก็ดี หรือส่งให้ไม่ได้เพราะหาช่องทางการติดต่อไม่พบก็ดี ให้ถือว่าผู้ขอใช้บริการได้รับและทราบหนังสือ จดหมาย
คำบอกกล่าว หรือข้อมูลดังกล่าวแล้วโดยชอบ ทั้งนี้ หากมีการย้าย การเปลี่ยนแปลง หรือการรื้อถอนช่องทางการติดต่อ
ผู้ขอใช้บริการจะต้องแจ้งให้แอร์เพย์ทราบเป็นลายลักษณ์อักษรทันที

**15. การชดใช้ค่าเสียหาย**

ผู้ขอใช้บริการจะต้องชดใช้ค่าเสียหายทั้งสิ้นให้แก่แอร์เพย์ และตกลงที่จะดำเนินการใดๆ มิให้แอร์เพย์ บริษัทแม่ บริษัทย่อย บริษัทร่วม ผู้จัดหาสินค้า และตัวแทนของแอร์เพย์ รวมถึงเจ้าหน้าที่ กรรมการ และพนักงานที่เกี่ยวข้องของบุคคลดังกล่าว (“คู่สัญญาฝ่ายที่ได้รับการชดใช้”) ได้รับความเสียหาย ต้องรับผิด หรือต้องเสียค่าใช้จ่ายใดๆ (ซึ่งรวมถึงการชดใช้เต็มจำนวนสำหรับค่าบริการทางกฎหมายและผู้เชี่ยวชาญใดๆ) ซึ่งคู่สัญญาฝ่ายที่ได้รับการชดใช้ได้รับความเสียหาย ไม่ว่าจะเกิดขึ้นจาก หรือเกี่ยวข้องกับข้อเรียกร้องของบุคคลภายนอกที่เกี่ยวข้องกับสินค้า/บริการ และ/หรือการผิดข้อกำหนดนี้ และ/หรือการใช้บริการของแอร์เพย์ก็ตาม

**16. ข้อกำหนดที่ขัดกัน**

ในกรณีที่ข้อกำหนดเฉพาะ ไม่ได้ระบุรายละเอียดในเรื่องใดไว้เป็นการเฉพาะ ให้ใช้บังคับตามข้อกำหนดทั่วไป ในกรณีที่ข้อกำหนดเฉพาะดังกล่าวระบุรายละเอียดในเรื่องใดไว้เป็นการเฉพาะ หรือขัดหรือแย้งกับ หรือไม่ตรงกับข้อกำหนดทั่วไป ให้ใช้บังคับตามข้อกำหนดเฉพาะ แต่หากมีความไม่ชัดเจนระหว่างข้อกำหนดทั่วไปกับข้อกำหนดเฉพาะ ผู้ขอใช้บริการตกลงยินยอมปฏิบัติตาม
คำวินิจฉัยของแอร์เพย์ทุกประการ

**17. ข้อตกลงที่สมบูรณ์**

ข้อกำหนดนี้เป็นข้อตกลงอันสมบูรณ์ระหว่างผู้ขอใช้บริการกับแอร์เพย์เกี่ยวกับการใช้บริการของแอร์เพย์ตามข้อกำหนดนี้ และเป็นการยกเลิกเพิกถอนข้อตกลงอื่นใดระหว่างผู้ขอใช้บริการกับแอร์เพย์เกี่ยวกับเรื่องนี้ ไม่ว่าจะได้กระทำโดยวาจาหรือลายลักษณ์อักษรที่อาจกระทำกันขึ้นก่อนหน้านี้

**18. การสละสิทธิ**

การที่แอร์เพย์ไม่กระทำการใดๆ หรือใช้สิทธิใดๆ หรือผ่อนระยะเวลาใดๆ ที่มีอยู่ตามกฎหมายหรือข้อกำหนดนี้ เช่น สิทธิที่เกิดจากการผิดสัญญาของผู้ขอใช้บริการ หรือเกิดจากการกระทำของบุคคลอื่น มิให้ถือเป็นการสละสิทธิหรือตัดสิทธิของแอร์เพย์ที่จะใช้สิทธิ หรือบังคับตามกฎหมาย หรือข้อกำหนดนี้แต่อย่างใด

**19. กฎหมายที่ใช้บังคับ**

ข้อกำหนดนี้ให้อยู่ภายใต้บังคับและตีความตามกฎหมายไทย

**ข้อกำหนดเฉพาะ**

**บริการรับชำระเงินผ่านเครือข่าย (Payment gateway) ที่เชื่อมต่อระบบกับแอปพลิเคชันแอร์เพย์ (AirPay full integration service)**

1. ผู้ขอใช้บริการมีหน้าที่ดำเนินการให้มีระเบียบวิธี (protocol) ความปลอดภัยสำหรับการรับส่งข้อมูลบนเครือข่ายอินเตอร์เน็ตขั้นต่ำ ตามมาตรฐาน TLS 1.2 (Transport Layer Security 1.2)

2. ผู้ขอใช้บริการมีหน้าที่ดำเนินการให้มีระบบไฟร์วอลล์ รวมถึงนโยบายไฟร์วอลล์ (Firewall Policy) ที่ให้อนุญาต (Whitelist) IP ของแอร์เพย์ โดยต้องระบุระเบียบวิธี (protocol) กับพอร์ทการเชื่อมต่อ เพื่อให้การเชื่อมต่อเป็นไปอย่างราบรื่น

3. ผู้ขอใช้บริการจะต้องใช้มาตรฐาน HTTPS (Hypertext Transfer Protocol Secure)

4. ผู้ขอใช้บริการต้องมีระบบเครือข่าย (network) ที่มีความเสถียร โดยมีระยะเวลาที่สามารถใช้งานได้ (uptime) ไม่น้อยกว่า 97% ต่อปี และแจ้งให้แอร์เพย์ทราบในทันทีทุกครั้งที่ตรวจพบการหยุดชะงักของการให้บริการของผู้ขอใช้บริการ รวมถึงแจ้งให้แอร์เพย์ทราบก่อนการปิดระบบเพื่อปรับปรุงล่วงหน้าเป็นระยะเวลาอย่างน้อย 3 วัน

5. ผู้ขอใช้บริการต้องมีการแยกระบบทดสอบ และระบบที่ใช้งานจริงออกจากกัน เพื่อให้สามารถทดสอบระบบได้โดยไม่กระทบต่อการใช้งานของลูกค้า และผู้ขอใช้บริการจะต้องไม่เปิดใช้งานฟังก์ชันหรือฟีเจอร์ใหม่ที่ยังไม่ผ่านการทดสอบโดยไม่ได้รับการอนุมัติจาก
แอร์เพย์

6. ผู้ขอใช้บริการต้องจัดให้มีผู้ติดต่อที่แอร์เพย์สามารถติดต่อได้ตลอดเวลา เพื่อให้สามารถประสานงานได้ในกรณีต่างๆ เช่น กรณีเกิดเหตุฉุกเฉินเกี่ยวกับระบบ การทำงานของระบบเกิดการบกพร่อง หรือในกรณีอื่นใดก็ตาม โดยหากแอร์เพย์ไม่สามารถติดต่อ
ผู้ขอใช้บริการได้ และแอร์เพย์มีความเห็นว่าการเปิดให้บริการเชื่อมต่อระบบกับแอปพลิเคชันแอร์เพย์อาจก่อให้เกิดความเสียหายขึ้น แอร์เพย์อาจดำเนินการหยุดการให้บริการเชื่อมต่อโดยไม่ต้องแจ้งให้ผู้ขอใช้บริการทราบล่วงหน้า

7. ผู้ขอใช้บริการต้องไม่ใช้งานระบบในลักษณะที่อาจก่อให้เกิดความเสี่ยงในการเข้าถึงระบบโดยไม่ได้รับอนุญาต หรือถูกใช้เป็นช่องทางในการดักรับข้อมูล โดยผู้ขอใช้บริการต้องเก็บรักษาชื่อผู้ใช้และรหัสผ่าน หรือข้อมูลที่ใช้ในการเข้าถึงระบบจากผู้ที่ไม่เกี่ยวข้อง และมีระบบการรักษาความปลอดภัยของชื่อผู้ใช้และรหัสผ่าน หรือข้อมูลที่ใช้ในการเข้าถึงระบบที่เหมาะสมและเพียงพอ

**บริการรับชำระบิลผ่านเคาน์เตอร์บริการ (Bill Payment) และผ่านระบบของแอร์เพย์**

1. ลูกค้าสามารถชำระค่าสินค้า/บริการได้ ตามวันและเวลาที่แอร์เพย์ตกลงกับผู้ขอใช้บริการ

2. เมื่อลูกค้าชำระค่าสินค้า/บริการ แอร์เพย์จะส่งข้อมูลธุรกรรมดังกล่าวไปยังผู้ให้บริการเครือข่ายการชำระเงินของบัตร หรือธนาคารที่ลูกค้าเปิดบัญชีเงินฝากไว้ หรือผู้ให้บริการ e-wallet แล้วแต่กรณี เพื่อทำการอนุมัติ/ดำเนินการหักเงินตามจำนวนที่ลูกค้าทำรายการ และแอร์เพย์จะแจ้งผลการหักเงินดังกล่าวให้แก่ผู้ขอใช้บริการทันทีที่แอร์เพย์ได้รับข้อมูล หรือภายใน 3 วันทำการนับตั้งแต่ลูกค้าทำรายการและชำระเงินสำเร็จ

3. ผู้ขอใช้บริการตกลงเป็นผู้จัดส่งขั้นตอนการใช้บริการรับชำระบิลผ่านเคาน์เตอร์บริการ (Bill Payment) ที่แอร์เพย์ได้เห็นชอบด้วยแล้ว ให้แก่ลูกค้าทราบ โดยขั้นตอนการใช้บริการดังกล่าวถือเป็นส่วนหนึ่งของข้อกำหนดนี้ และรวมถึงขั้นตอนการใช้ที่จะประกาศใช้เพิ่มเติม หรือมีการเปลี่ยนแปลงขึ้นในอนาคตด้วย

4. การกระทำใดๆ ของลูกค้า โดยผ่านบริการรับชำระบิลผ่านเคาน์เตอร์บริการ (Bill Payment) ถือว่าถูกต้องสมบูรณ์ และไม่สามารถยกเลิกหรือเพิกถอนได้ เว้นแต่เป็นกรณีที่ลูกค้าหรือผู้ขอใช้บริการขอยกเลิกหรือเพิกถอนรายการดังกล่าวภายในวันที่ทำรายการและแอร์เพย์อนุญาตให้มีการยกเลิกหรือเพิกถอนตามดุลยพินิจของแอร์เพย์ฝ่ายเดียว ทั้งนี้ หากเกิดความเสียหายใดๆ ขึ้นต่อแอร์เพย์
ไม่ว่าด้วยเหตุใดก็ตาม ผู้ขอใช้บริการต้องรับผิดชอบชดใช้ให้แก่แอร์เพย์จนสิ้นเชิง

5. ผู้ขอใช้บริการตกลงว่า ในกรณีที่ผู้ขอใช้บริการต้องการรับคืนสินค้า/ยกเลิกการใช้บริการที่ลูกค้าซื้อ/ขอใช้บริการแล้ว (REFUND)
ไม่ว่าด้วยเหตุใดๆ ก็ตาม ผู้ขอใช้บริการจะต้องดำเนินการคืนเงินให้แก่ลูกค้าเองโดยตรง

6. ประเภทของสินค้า/บริการที่ลูกค้าชำระผ่านเคาน์เตอร์บริการ (Bill Payment) ให้แก่ผู้ขอใช้บริการนั้น จะต้องเป็นสินค้าหรือบริการที่
ผู้ขอใช้บริการ หรือบริษัทในเครือเป็นผู้จัดจำหน่ายเท่านั้น เว้นแต่จะตกลงกับแอร์เพย์เป็นอย่างอื่น

7. ผู้ขอใช้บริการต้องจัดทำและนำส่งใบแจ้งหนี้ค่าสินค้า/บริการให้แก่ลูกค้า โดยผู้ขอใช้บริการจะต้องจัดทำรหัสแบบแท่ง (Barcode) และ/หรือรหัสคิวอาร์ (QR Code) ให้เป็นไปตามมาตรฐานที่แอร์เพย์กำหนด หรือรหัสการทำรายการ (Reference Code) ซึ่งแอร์เพย์อาจแก้ไขเปลี่ยนแปลงได้เป็นครั้งคราวโดยแอร์เพย์จะแจ้งให้ผู้ขอใช้บริการทราบล่วงหน้า ทั้งนี้ ผู้ขอใช้บริการรับทราบว่า แอร์เพย์ไม่มีหน้าที่ตรวจสอบและ/หรือรับผิดชอบในความผิดพลาดของรายละเอียดที่ปรากฏในใบแจ้งหนี้ทุกประการ

8. แอร์เพย์จะดำเนินการออกหลักฐานการรับชำระเงินซึ่งแสดงรายละเอียดการรับชำระค่าสินค้า/บริการให้แก่ลูกค้า

**การรับชำระเงินผ่านบัตรเครดิต/บัตรเดบิต**

ในกรณีที่ลูกค้าชำระค่าสินค้า/บริการผ่านระบบการชำระเงินด้วยบัตร (Card Scheme) ผู้ขอใช้บริการตกลงยินยอมดังนี้

1. ผู้ขอใช้บริการตกลงรับทราบว่า แอร์เพย์มีหน้าที่รับผิดชอบเกี่ยวกับนโยบายและกระบวนการการรับบัตรเครดิต/เดบิตของผู้ขอใช้บริการ และแอร์เพย์ดำเนินการในฐานะผู้ให้บริการสนับสนุนบริการแก่ผู้รับบัตร (Payment Facilitator) และอาจแจ้งให้ผู้ขอใช้บริการแก้ไขเว็บไซต์หรือช่องทางอื่นๆ ที่เกี่ยวข้อง ให้ถูกต้องและสอดคล้องกับมาตรฐานของเครือข่ายบัตรในเรื่องการใช้เครื่องหมายการค้าของผู้ให้บริการเครือข่ายการชำระเงินของบัตร

2. เมื่อลูกค้าชำระค่าสินค้า/บริการ แอร์เพย์จะส่งข้อมูลธุรกรรมดังกล่าวไปขออนุมัติการทำรายการชำระเงินจากผู้ให้บริการเครือข่ายการชำระเงินของบัตร และแอร์เพย์จะแจ้งผลการอนุมัติให้แก่ผู้ขอใช้บริการทันทีที่แอร์เพย์ได้รับข้อมูล

3. ผู้ขอใช้บริการตกลงรับทราบว่าเงินที่ได้รับโอนเข้ามาในบัญชีผู้ขอใช้บริการนั้น ไม่ถือเป็นยอดเงินที่ปราศจากภาระผูกพัน (cleared amount) ผู้ขอใช้บริการยังคงต้องรับผิดต่อแอร์เพย์เต็มจำนวนเงินที่ได้รับชำระ พร้อมทั้งค่าธรรมเนียมใด ๆ ที่ถูกหักออกจากยอดเงินดังกล่าว ในกรณีที่มีการเพิกถอนการชำระเงินดังกล่าวไม่ว่าด้วยเหตุผลใด ๆ (“จำนวนเงินที่ถูกเพิกถอน”)

4. ในกรณีที่มีการเพิกถอนการชำระเงิน แอร์เพย์จะหักจำนวนเงินที่ถูกเพิกถอน พร้อมทั้งค่าธรรมเนียมการเพิกถอนการชำระเงิน (reversal) หรือค่าธรรมเนียมการปฏิเสธการชำระเงิน (chargeback) จากบัญชีผู้ขอใช้บริการ ในกรณีที่แอร์เพย์ไม่ได้รับจำนวนเงินที่ถูกเพิกถอน และ/หรือค่าธรรมเนียมการเพิกถอนการชำระเงิน (reversal) หรือค่าธรรมเนียมการปฏิเสธการชำระเงิน (chargeback) เต็มจำนวนจากการหักบัญชีผู้ขอใช้บริการ (รวมถึงการหักจากจำนวนเงินใดๆ ที่โอนไปยังบัญชีผู้ขอใช้บริการ ภายหลังที่มีการเพิกถอนการชำระเงิน) ผู้ขอใช้บริการจะต้องชำระเงินตามจำนวนเงินที่ถูกเพิกถอน และ/หรือจำนวนเงินที่ค้างชำระในบัญชีผู้ขอใช้บริการ โดยการโอนเงินเข้ามาในบัญชีผู้ขอใช้บริการ ทั้งนี้ หน้าที่ดังกล่าวจะไม่สิ้นสุดลง ด้วยเหตุการสิ้นสภาพการเป็นผู้ขอใช้บริการแอร์เพย์ เพื่อให้แน่ใจว่าแอร์เพย์จะได้รับชดใช้จำนวนเงินที่ถูกเพิกถอนหรือจำนวนเงินที่ค้างชำระเต็มจำนวน

5. การชำระเงินตามจำนวนเงินที่ถูกเพิกถอน หรือจำนวนเงินที่ค้างชำระใดๆ นั้นให้ถือว่าถึงกำหนดชำระในทันทีโดยมิต้องบอกกล่าว และแอร์เพย์มีสิทธิที่จะเรียกให้ผู้ขอใช้บริการชำระเงินตามจำนวนนั้นเมื่อใดก็ได้

6. ผู้ขอใช้บริการตกลงว่า ในกรณีที่ผู้ขอใช้บริการต้องการรับคืนสินค้า/ยกเลิกการใช้บริการที่ลูกค้าซื้อ/ขอใช้บริการแล้ว (REFUND) หรือยกเลิกรายการชำระค่าสินค้า/บริการ (VOID) ไม่ว่าด้วยเหตุใดๆ ก็ตาม เป็นดุลยพินิจของผู้ให้บริการเครือข่ายการชำระเงินของบัตรแต่เพียงผู้เดียวในการอนุมัติการยกเลิกรายการชำระเงินค่าสินค้า/บริการนั้นๆ

7. ผู้ขอใช้บริการเป็นผู้มีหน้าที่ออกหลักฐานการรับชำระเงินซึ่งแสดงรายละเอียดการรับชำระค่าสินค้า/บริการให้แก่ลูกค้า

8. ในกรณีที่ผู้ให้บริการเครือข่ายการชำระเงินของบัตรยกเลิกการลงทะเบียนของแอร์เพย์ หรือธนาคารผู้รับบัตรของแอร์เพย์สิ้นสุดการใช้บริการของผู้ให้บริการเครือข่ายการชำระเงินของบัตรไม่ว่าด้วยเหตุใดๆ หรือธนาคารผู้รับบัตรได้ขาดคุณสมบัติในการเป็นผู้ใช้เครื่องหมายการค้าของผู้ให้บริการเครือข่ายการชำระเงินของบัตรสำหรับการที่ผู้ขอใช้บริการรับบัตรที่มีเครื่องหมายการค้าดังกล่าว ให้ถือว่าข้อตกลงในส่วนการให้บริการรับชำระด้วยบัตรสิ้นสุดลง นับตั้งแต่วันที่เกิดกรณีดังกล่าว

9. ผู้ขอใช้บริการต้องปฏิบัติให้ถูกต้องตามมาตรฐานของเครือข่ายบัตร ดังที่แอร์เพย์จะได้แจ้งให้ทราบเป็นครั้งคราว

10. ผู้ขอใช้บริการยอมรับว่าผู้ให้บริการเครือข่ายการชำระเงินของบัตรเป็นผู้มีสิทธิในเครื่องหมายการค้าแต่เพียงผู้เดียว และไม่มีการโต้แย้งในความเป็นเจ้าของดังกล่าวไม่ว่าด้วยเหตุผลใดๆ นอกจากนี้ ผู้ให้บริการเครือข่ายการชำระเงินของบัตรอาจยกเลิกการใช้เครื่องหมายการค้าได้โดยทันที โดยมิจำเป็นต้องแจ้งให้ทราบล่วงหน้า ไม่ว่าเหตุใดๆก็ตาม

11. ผู้ให้บริการเครือข่ายการชำระเงินของบัตรอาจพิจารณาดำเนินการใดๆ เพื่อให้เป็นไปตามมาตรฐานของเครือข่ายบัตรและระงับการกระทำใดๆ ที่อาจก่อให้เกิดหรือมีความเสี่ยงที่จะก่อให้เกิดความเสียหายต่อผู้ให้บริการเครือข่ายการชำระเงินของบัตร รวมทั้งความเสียหายต่อชื่อเสียง หรืออาจส่งผลกระทบต่อความสมบูรณ์ของระบบแลกเปลี่ยนข้อมูล (The Interchange System) ข้อมูลความลับของผู้ให้บริการเครือข่ายการชำระเงินของบัตร หรือทั้งสองกรณี ทั้งนี้ ผู้ขอใช้บริการรับทราบว่าในกรณีที่ระบุข้างต้น ผู้ขอใช้บริการไม่อาจโต้แย้งหรือขัดขวางการดำเนินการข้างต้นของผู้ให้บริการเครือข่ายการชำระเงินของบัตร

**การรับชำระเงินผ่านกระเป๋าเงินแอร์เพย์ (AirPay wallet)**

 ในกรณีที่ลูกค้าชำระค่าสินค้า/บริการผ่านกระเป๋าเงินแอร์เพย์ ผู้ขอใช้บริการตกลงยินยอมดังนี้

1. เมื่อลูกค้าชำระค่าสินค้า/บริการ แอร์เพย์จะทำการอนุมัติ/ดำเนินการหักเงินตามจำนวนที่ลูกค้าทำรายการ และแอร์เพย์จะแจ้งผลการหักเงินดังกล่าวให้แก่ผู้ขอใช้บริการทันที

2. แอร์เพย์จะดำเนินการออกหลักฐานการรับชำระเงินซึ่งแสดงรายละเอียดการรับชำระค่าสินค้า/บริการให้แก่ลูกค้า

**การรับชำระเงินผ่านทางกระเป๋าเงินอิเล็กทรอนิกส์ต่างประเทศ**

ในกรณีที่ลูกค้าชำระค่าสินค้า/บริการผ่านกระเป๋าเงินอิเล็กทรอนิกส์ต่างประเทศ ผู้ขอใช้บริการตกลงยินยอมดังนี้

1. เมื่อลูกค้าชำระค่าสินค้า/บริการ แอร์เพย์จะส่งข้อมูลธุรกรรมดังกล่าวไปขออนุมัติการทำรายการชำระเงินจากผู้ให้บริการเงินอิเล็กทรอนิกส์ต่างประเทศ และแอร์เพย์จะแจ้งผลการอนุมัติให้แก่ผู้ขอใช้บริการทันทีที่แอร์เพย์ได้รับข้อมูล

2. ผู้ขอใช้บริการจะดำเนินการออกหลักฐานการรับชำระเงินซึ่งแสดงรายละเอียดการรับชำระค่าสินค้า/บริการให้แก่ลูกค้า